Millised isikuomadused peavad olema noorel, kes tuleb  hotelliteenindust õppima?  Eelkõige pead olema väga hea suhtleja. Vastuvõtuletti tööle jõudmine sõltub inimesest, aga seal suhtlemisoskuseta ei saa. Vaja läheb ka korrektsust, keelteoskust, julgust. Kuna õpitakse numbritubade koristamist, siis ka puhtusearmastust. Vastuvõtul oleme kandideerijatele andnud suhtlemisülesande, kus mitu kandidaati peavad koos probleeme lahendama, otsuseid vastu võtma. Vaatame, kui julge keegi teiste taustal on ja kuidas ta meeskonnas töötab.  Eriti ootame kandideerima neid, kes  sellest erialast juba midagi teavad. Vestluse juurde kuulub silmaringitest. Soovime, et kandideerijad oleksid viinud ennast hotellindusega natuke kurssi - millised on suurimad hotellid, maailmatasemel hotelliketid. Samuti peab teadma, mis toimub praegu Eesti kultuurielus. Peab oskama turistile soovitada, kuhu mida vaatama-kuulama minna ja millised on Eesti vaatamisväärsused.